b'\n_START_ARTICLE_\nHenri Kapulainen\n_START_PARAGRAPH_\nHenri Tapani Kapulainen (s. 27. huhtikuuta 1947 Lahti) on suomalainen k\xc3\xa4sikirjoittaja, n\xc3\xa4yttelij\xc3\xa4, n\xc3\xa4ytelm\xc3\xa4kirjailija ja suomentaja._NEWLINE_Kapulainen on k\xc3\xa4sikirjoittanut muun muassa Jukka Sipil\xc3\xa4n ohjaaman televisioelokuvan Hiekkakuningas (1971). T\xc3\xa4m\xc3\xa4n lis\xc3\xa4ksi h\xc3\xa4n on n\xc3\xa4ytellyt muun muassa Anssi M\xc3\xa4ntt\xc3\xa4rin elokuvissa ja esitt\xc3\xa4nyt Jean Sibeliusta Jaakko Pakkasvirran elokuvassa Runoilija ja muusa (1978). 1980\xe2\x80\x9390-lukujen taitteessa Kapulaisella oli Kolmoskanavalla oma sketsiohjelma Kapulaisia._NEWLINE_Vuonna 2009 Helsingin Kaupunginteatterissa esitettiin Kapulaisen k\xc3\xa4sikirjoittama Valtakunnan h\xc3\xa4irikk\xc3\xb6, joka oli poliittinen satiiri Veikko Vennamosta._NEWLINE_Kapulaisen n\xc3\xa4ytelm\xc3\xa4suomennoksia ovat muiden muassa Marie Jonesin Kivi\xc3\xa4 taskussa, Neil Simonin Juoruja ja Marc Camolettin Pyjama kuudelle/Ranskalainen pyjama._NEWLINE_Kapulainen on ollut vuodesta 1970 naimisissa n\xc3\xa4yttelij\xc3\xa4 Leena Uotilan kanssa. Heill\xc3\xa4 on kaksi lasta, joista Arttu Kapulainen on my\xc3\xb6s n\xc3\xa4yttelij\xc3\xa4. Vuonna 1967 sek\xc3\xa4 Kapulainen ett\xc3\xa4 Uotila olivat perustamassa Ryhm\xc3\xa4teatteria.'